Με το φονικό δίδυμο Λιβάγια - Αραούχο να «καθαρίζει» στην επίθεση, η ΑΕΚ πήρε σπουδαία νίκη με 3-1 επί του ΠΑΣ Γιάννινα και προσέθεσε τρεις πολύτιμους βαθμούς στο σακούλι του πρωταθλητισμού!

Πρωταγωνιστές τα δύο... πυρηνικά όπλα της είχε η ΑΕΚ, στην νίκη της με 3-1 απέναντι στον ΠΑΣ Γιάννινα, στο ΟΑΚΑ. Ο Μάρκο Λιβάγια και ο Σέρχιο Αραούχο ήταν... όλα τα λεφτά για την Ένωση, με τον Κροάτη να πετυχαίνει ένα «προσωπικό» γκολ για να ανοίξει το σκορ και να φτιάχνει άλλο ένα και τον Αργεντινό να πετυχαίνει δύο τέρματα, με τους Κιτρινόμαυρους να παίρνουν τους τρεις βαθμούς και να επιστρέφουν προσωρινά(;) στην κορυφή μαζί με τον ΠΑΟΚ.

Η ομάδα των Ιωαννίνων αποδείχθηκε... σκληρό καρύδι, επιβεβαιώνοντας ότι διαθέτει μια ομάδα που δύσκολα καταβάλλεται, καθώς κατάφερε με την έναρξη του δεύτερου μέρους να «παγώσει» το ΟΑΚΑ με ένα πανέμορφο γκολ του Γαρουφαλιά, που έφερε το παιχνίδι στα ίσα. Όμως, η ΑΕΚ κατάφερε να απαντήσει πολύ γρήγορα, καθώς ο Λιβάγια, που είχε ανοίξει το σκορ, έκανε εξαιρετική ασίστ στον Αραούχο, που έδωσε εκ νέου στην -με πολλά νεκρά διαστήματα στην απόδοσή της- ΑΕΚ το προβάδισμα, ενώ ο «Τσίνο» με κεφαλιά ήταν και αυτός που διαμόρφωσε το τελικό σκορ.

Πέναλτι ο ένας, γκολ... ο άλλος

Η ΑΕΚ ήταν αυτή που πήρε από την αρχή την κατοχή της μπάλας και προσπάθησε να... φτιάξει παιχνίδι, όμως η πρώτη μεγάλη στιγμή του αγώνα ήταν για τον ΠΑΣ. Στο 11' οι φιλοξενούμενοι έβγαλαν μια αντεπίθεση και από λάθος διώξιμο βγήκε άκρως επικίνδυνη κάθετη μπαλιά για τον Μπετρά, ο οποίος μπήκε στην περιοχή από δεξιά, προσπάθησε να περάσει τον Τσιντώτα που έπεσε για να τον κόψει και ο παίκτης των Ιωαννίνων ζήτησε πέναλτι (με το ριπλέι να δείχνει ότι πράγματι ο τερματοφύλακας της Ένωσης τον βρίσκει με το δεξί πόδι), ωστόσο ο διαιτητής έδειξε «παίζετε».

Στο αμέσως επόμενο λεπτό η ΑΕΚ πήρε το προβάδισμα. Ο Λιβάγια υποδέχθηκε μια μπαλιά αρκετά έξω από την περιοχή, προχώρησε, με κάποιες προσποιήσεις δημιούργησε χώρο και με ένα εξαιρετικό σουτ έκανε το 1-0. Στο 17' οι Κιτρινόμαυροι είχαν νέα ευκαιρία, όταν ο Λόπες συνεργάστηκε με τον Μασούτ μέσα στην περιοχή, έκανε ένα γυριστό σουτ, αλλά ο ο Γιαννίκογλου έπεσε και μπλόκαρε στη γωνία του. Στο 30' ο Αραούχο δοκίμασε ένα σουτ στα όρια της περιοχής, αλλά η μπάλα πέρασε αρκετά άουτ.

Την ίδια τύχη είχε και μια κεφαλιά του Μπερτά δύο λεπτά αργότερα. Στο 38', ο Αραούχο πήρε τη μπάλα μέσα στην περιοχή και με εντυπωσιακό τακουνάκι βρήκε τον Κονέ, εκείνος όμως έχασε το κοντρόλ λίγο πριν βγει τετ α τετ. Αυτή ήταν ουσιαστικά και η τελευταία καλή στιγμή του πρώτου μέρους, με τις δύο ομάδες να επιστρέφουν στα αποδυτήρια με το 1-0.

«Πάγωμα» κι... απάντηση

Το δεύτερο μέρος άρχισε με τον ΠΑΣ Γιάννινα να βρίσκει πολύ νωρίς τον τρόπο για να επιστρέψει στο ματς, με ένα εντυπωσιακό γκολ. Μόλις στο 47', έπειτα από μια σέντρα και απομάκρυνση του Λαμπρόπουλου, ο Γαρουφαλιάς έπιασε ένα «ξερό» μακρινό σουτ, στέλνοντας τη μπάλα στα δίχτυα του Τσιντώτα για το 1-1. Ωστόσο, η απάντηση της ΑΕΚ ήταν άμεση, καθώς έξι λεπτά αργότερα ο Λιβάγια έκανε εξαιρετική κάθετη στον Αραούχο και αυτός με άψογο πλασέ νίκησε τον Γιαννίκογλου, δίνοντας και πάλι το προβάδισμα στην ομάδα του (2-1).

Στο 61' άλλαξαν και οι αριθμητικές ισορροπίες του ματς, καθώς ο Σκόνδρας αντίκρισε δεύτερη κίτρινη κάρτα για φάουλ από πίσω στον Μασούντ, με τον ΠΑΣ να συνεχίζει στο ματς με δέκα παίκτες. Στο 65' ο Μπακασέτας δοκίμασε ένα μακρινό σουτ, όμως η μπάλα έφυγε αρκετά έξω. Τέσσερα λεπτά αργότερα ήταν η σειρά του Χριστοδουλόπουλου να κάνει ένα σουτ εκτός περιοχής, αλλά ο Γιαννίκογλου μπλόκαρε. Στο 75' ο Κονέ έκανε ωραία κάθετη στον Χριστοδουλόπουλο, που έμπαινε στην περιοχή, όμως ο τελευταίος δεν κατάφερε να κάνει καλά το κοντρόλ.

Στο 80' ο Σολτάνι έπιασε μια κεφαλιά από καλή θέση μέσα στην περιοχή, όμως έστειλε τη μπάλα άουτ. Ένα λεπτό μετά ο Χριστοδουλόπουλος συνδυάστηκε ωραία με τον Αραούχο, όμως στη δεύτερη φορά που προσπάθησε να του γυρίσει τη μπάλα, πρόλαβαν να κόψουν οι αμυντικοί προ του τέρματος. Ωστόσο, ο Αργεντινός πέτυχε τελικά και δεύτερο γκολ, στο 89'. Ο Γκάλο έκανε τη σέντρα από δεξιά, κι αυτός με κεφαλιά στην καρδιά της περιοχής έγραψε το τελικό το 3-1.

Οι συνθέσεις των δύο ομάδων:

ΑΕΚ (Μανόλο Χιμένεθ): Τσιντώτας, Γκάλο, Λαμπρόπουλος, Τσιγκρίνσκι, Μπακάκης, Λόπες (67' Χριστοδουλόπουλος), Μοράν, Κονέ, Μασούντ (63' Μπακασέτας), Λιβάγια (90' Αϊντάρεβιτς), Αραούχο.

ΠΑΣ Γιάννινα (Γιάννης Πετράκης): Γιαννίκογλου, Τζημόπουλος, Μπουκουβάλας, Γιάκος (71' Μανθάτης), Μιχαήλ, Αποστολόπουλος, Σκόνδρας, Μπετρά (71' Σολτάνι), Βιντάλ (89' Καρανίκας), Γαρουφαλιάς, Κόντε.

Τα πλάνα των προπονητών

Ο Μανόλο Χιμένεθ παρέταξε την ΑΕΚ με διάταξη 3-4-3. Ο Τσιντώτας ήταν στο τέρμα, ο Γκάλο και ο Λόπες έπαιξαν στα άκρα, στην άμυνα ήταν οι Λαμπρόπουλος, Τσιγκρίνσκι, Μπακάκης, στα αμυντικά χαφ ήταν οι Μοράν, Κονέ, μπροστά τους ήταν ο Μασούντ και ο Αραούχο με τον Λιβάγια στην επίθεση.

Την ίδια διάταξη, το 3-4-3, επέλεξε και ο Γιάννης Πετράκης για τον ΠΑΣ Γιάννινα. Στο τέρμα ήταν ο Γιαννίκογλου, στην άμυνα οι Μιχαήλ, Σκόνδρας, Τζημόπουλος, στα χαφ οι Γαρουφαλιάς, Γιάκος, στα άκρα οι Μπουκουβάλας, Αποστολόπουλος και ο Βιντάλ έπαιξε πίσω από τους Μπετρά, Κόντε.

Αυτοί που έκριναν το ματς

Αναμφισβήτητα τη διαφορά για την ΑΕΚ στο αποψινό ματς την έκαναν οι Λιβάγια και Αραούχο, έχοντας βοήθεια και από τους κεφάτους Μασούντ, Μοράν, Κονέ. Με όρεξη ήρθε από τον πάγκο και ο Χριστοδουλόπουλος.

Το ταμείο του αγώνα

Η ΑΕΚ κατάφερε απέναντι σε έναν σκληροτράχηλο αντίπαλο να πάρει αυτό που ήθελε, εκμεταλλευόμενη την ποιότητα που διαθέτει, αλλά και τα ξεσπάσματα καλών ενεργειών που έκαναν οι ποδοσφαιριστές της στην επίθεση.

Ο έλεγχος των διαιτητών

Ο Δημήτρης Στυλιάρας έχασε την σημαντικότερη διαιτητικά φάση του ματς στα πρώτα λεπτά, καθώς δεν είδε την επαφή που είχε ο Τσιντώτας με τον Μπετρά και δεν καταλόγισε το πέναλτι. Στη συνέχεια οι αποφάσεις του ήταν σωστές, μεταξύ αυτών και η αποβολή του Σκόνδρα με δεύτερη κίτρινη. Χωρίς ιδιαίτερα προβλήματα οι βοηθοί του.